L’Associació Cultural Penyes Festes Patronals de Sagunt presenta la segona edició de la 'Festa de Germanor'
16 d’abril 2024

![](/media/sx2ljgun/img_0281_c.jpg?width=850&height=566.6666666666666)

L’Associació Cultural Penyes Festes Patronals de Sagunt ha organitzat, amb la col·laboració de la regidoria de Festes i Cultura Popular de l'Ajuntament de Sagunt, una sèrie d'activitats per al dissabte 20 d'abril amb motiu del Mig Any de les festes. L'esdeveniment es desenvoluparà durant el dissabte 20 d'abril i els actes principals seran en la plaça Cronista Chabret.

En l'acte de presentació celebrat en el saló de plens de l'Ajuntament han participat la regidora de Festes i Cultura Popular, Patricia Sánchez; i el president de l'Associació Cultural Penyes Festes Patronals de Sagunt, Ricardo Meliá.

«**Este tipus de festes donen com l'inici del que seran les nostres Festes Patronals**», ha indicat Patricia Sánchez. La regidora de Festes i Cultura Popular, a més, ha destacat: «**No és només un acte que organitza la federació en l'àmbit intern per a les penyes de Sagunt, sinó que està obert a tot el que vulga vindre**», i per este motiu ha convidat tota la ciutadania a participar en esta jornada festiva.

Ricardo Meliá ha destacat que l'esdeveniment «**ha sigut finançat completament pels penyistes**» i que l'Ajuntament ha col·laborat facilitant servei de neteja, seguretat, policia, preses elèctriques, etcètera. «**És fonamental el suport econòmic dels nostres penyistes perquè la població sàpia que les penyes també participen i col·laboren activament amb esta**», ha afegit Meliá.

![](/media/fntf2e5d/ruta_c.jpg?width=659.5157657657658&height=850)

L'esdeveniment començarà a les 11 hores del dissabte 20 d'abril amb una activitat per als i les membres de les 78 penyes que conformen l'associació, anomenat _Les penyes en ruta_. Es tracta d'un recorregut que passarà per cinc locals del municipi i que finalitzarà en la plaça Cronista Chabret. La ruta, que estarà amenitzada amb xaranga, durarà fins a les 14 hores i passarà pel bar Heura, el Racó dels Peps, El Cantonet, Vivavins i Els Caçadors.

Respecte a esta jornada festiva, Ricardo Meliá ha explicat que «**va sorgir en l'època de pandèmia, quan es van cancel·lar la festes**», amb la idea de «**reactivar el sentiment penyista, recuperar el carrer i les activitats lúdiques i públiques**». Així mateix, ha afirmat: «**L'import de totes les polseres (les que habiliten el poder fer la consumició) que es venguen el perceben els comerços, l'associació no percep res, és per a col·laborar amb ells i dinamitzar el comerç de la població**».

Després, de 14.30 a 17.30 hores es durà a terme un menjar popular d'olles. Meliá ha recordat que hi ha «**150 o 200 places**» obertes a la població que es poden reservar fins al dijous dia 18. A la vesprada, Meliá ha destacat que es viurà una cosa inèdita a la ciutat, com ho és tindre una «**orquestra de _vespreig_**», en concret, l'orquestra Seven Crashers. «**La gent gran ho agraïx perquè és en horari diürn, un horari que la gent el pot aprofitar**», ha assegurat Ricardo Meliá. Finalment, a la nit fins a les 1.30 hores hi haurà una discomóvil en la mateixa plaça Cronista Chabret amb els Djs locals Aitor García, Dj Tatxen i Xisco Máñez.

![](/media/15kfjhhc/cartel_c.jpg?width=570.4954954954954&height=850)

*   [](http://www.facebook.com/sharer.php?u=https://aytosagunto.es/va/actualitat/l-associacio-cultural-penyes-festes-patronals-de-sagunt-presenta-la-segona-edicio-de-la-festa-de-germanor/ "Facebook")
*   [](http://twitter.com/share?url=https://aytosagunto.es/va/actualitat/l-associacio-cultural-penyes-festes-patronals-de-sagunt-presenta-la-segona-edicio-de-la-festa-de-germanor/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-associacio-cultural-penyes-festes-patronals-de-sagunt-presenta-la-segona-edicio-de-la-festa-de-germanor/ "Linked In")
*   [](mailto:?body=https://aytosagunto.es/va/actualitat/l-associacio-cultural-penyes-festes-patronals-de-sagunt-presenta-la-segona-edicio-de-la-festa-de-germanor/)